Rossiya TIV BMT Xavfsizlik kengashida MH17 bo‘yicha rezolyutsiyaga qo‘yilgan vetoga izoh berdi

Rossiya Tashqi ishlar vazirligi BMT Xavfsizlik kengashida qator davlatlarning 2014-yil 17-iyulda Ukraina sharqida Malaysia Airlines’ning MH17 reysi bilan harakatlangan samolyoti halokatga uchrashi ishi bo‘yicha xalqaro tribunal tuzish to‘g‘risidagi tashabbusi muhokamasi yuzasidan bayonot berdi.

Rezolyutsiya qabul qilinishiga qarshi ovoz bergan Rossiya TIV loyiha tashabbuschilarini boshqa variantlarni muhokama qilmasdan xalqaro tribunal tuzish loyihasini Xavfsizlik kengashida ovoz berishga qo‘ygani uchun tanqid qildi.
Bayonotda qayd etilishicha, ovoz berish jarayonida Angola, Venesuela va Xitoy betaraf qolgan. Rossiya TIV BMT Xavfsizlik kengashining 2014-yil 21-iyulda qabul qilingan 2166-raqamli rezolyutsiyasi bu boradagi xalqaro hamkorlikning barcha uchun maqbul bo‘lgan yagona huquqiy asosi bo‘lib qolayotganini ta’kidlagan.